Zanu PF Yoonesa MDC Nhamo kuKariba
Asi vamwe vatsigiri veMDC kuKariba vanoti vava kufunga kutora matanho pane zvavari kuitwa neZanu PF
Apo Zanu PF neMDC dziri kuita hurukuro dzekuti munyika muve nesarudzo inoitwa pasina kubiridzirana kana kupondana, MDC inotungamirirwa naVaMorgan Tsvangirai inoti Zanu PF yatotanga kare kutyityidzira nhengo dzayo kumaruwa ekuKariba. Mutauriri weMDC muMashonaland West, VaReuben Chipangamati, vanoti vakarwira rusununguko kana kuti mawar vets, pamwe nevechidiki veZanu PF, vari kuvhundutsira pamwe nekumanikidzwa vechidiki vebato ravo kuti vapinde muZanu PF. VaChipangamati vanoti izvi zviri kuitwa munzvimbo yeMakande, muward 12 ne16 uye vari kuramba kupinda muZanu PF vakanzi vachazosungwa nevasori. Vachipangamati vanoti nekuda kwaizvozvo, vatsigiri vavo munzvimbo idzi vave kugara vatyitya uye patove nevamwe vechidiki vaimbove kuMDC, vave kutoshanda neZanu PF. Mumwe wechidiki weMDC akavingwa nenhengo dzeZanu PF dzichida kuti apinde mubato ravo ndiFenlod Gahadza, uyo anogara muward 16. VaChipangamati vanoti chishuvo chebato ravo ndechekuti dai vanhu vemuZimbabwe vapiwa mukana wekusarudza bato ravanoda kuti rivatungamirire pasina kurovana kana kutyityidzirana. Asi sachigaro weMDC muward 16, VaLovemore Mangachena, vanoti kana Zanu PF ikaramba ichityityidzira vatsigiri vavo, vachatora matanho avanoona achikodzera. Hatina kukwanisa kutaura nevatungamiriri veZanu PF munzvimbo iyi kana sachigaro webato iri muMashonaland West, VaJohn Mafa, kuti tinzwe divi ravo panyaya iyi. Studio7 haina kukwanisa kunzwa kumuparisa kana akatambira nyaya dzevanhu vanoti vari kutyisidzirwa neZanu PF. Nyanzvi munyaya dzezve matongerwo enyika dzinoti zviri kuitika muKariba zvinogona kuvhiringa mushandira pamwe uri kuitwa neZanu PF ne MDC mudare reparamende. Svondo rapera, MDC ne Zanu PF dzakabatana mukutambira bhiri remutemo mutsva webumbiro remitemo yenyika, uyo unobata nezve sarudzo dzegore rinouya. Mapato maviri aya akavimbisa kushanda pamwe chete, pasina kunetsana, kuitira kuti asimudzire nyika. Dzimwe Nhau Kubva kuStudio7...